[Video] Krokodille swem in vrou se agterplaasKrokodille in Arlene Kelsch se agterplaas (Foto: Instagram via Arlene Kelsch) Amerikaanse owerhede het inwoners van Texas en omliggende gebiede vandeesweek gewaarsku om nié tydens die verwoestende tropiese storm Harvey naby of in die water te kom nie, aangesien talle wilde diere op soek is na droë grond en waarskynlik in die water mag rondbeweeg. Dit volg nadat ŉ inwoner van Missouri City in dié deelstaat twee volgroeide krokodille in haar agterplaas aangetref het te midde van die ergste storm wat dié gebied in jare getref het. Orkaan Harvey het sedert die begin van die week kusdorpe geteister, oorstromings veroorsaak en huise in die omgewing verwoes. Die storm is intussen afgegradeer na ŉ tropiese storm. Arlene Kelsch het aan die Amerikaanse nuuswebwerf CBS vertel sy het aanvanklik eers gedink dit is ŉ drywende stuk hout in die water in haar agterplaas, maar sy het later besef dit is die oë van ŉ 2,5 m lange krokodil. Missouri City is naby aan die Houston-metroraad wat die ergste deur die storm getref is. Kelsch sê hoewel dié gebied bekend is vir wilde diere soos onder meer bokke en kleiner krokodille, is dit egter die eerste keer wat sy só ŉ groot krokodil in die gebied opmerk, en dít boonop in haar agterplaas. “Daar was net genoeg beweging sodat jy kon sien iets is vreemd,” het sy vertel. “Dit was effens grillerig, maar ons het geweet ons sou nie ons deure oopmaak nie. Die krokodil het na my gekyk asof hy my raakgesien het in die venster.” Volgens haar het sy elke halfuur gekyk of die krokodil steeds in die agterplaas is. Die volgende dag was daar egter nie meer net een nie, maar twee krokodille in haar agterplaas. “Mense moet onthou om nie in die water rond te speel nie, want dit is iets wat inwoners soms doen,” sê sy. Kelsch is intussen genoop om haar huis te ontruim weens die gevaar wat die watervlakke inhou. Sy sê wanneer sy egter teruggaan, sal sy gepantser wees met ŉ hamburger. “Ek is bereid om die hamburger in my yskas op te gee om die krokodil van my huis af weg te lok,” het sy gespot. Texas-owerhede het inwoners intussen op Twitter gewaarsku om nié in gebiede met hoë-watervlakke rond te beweeg nie. “Die diere is verplaas [as gevolg van die storm]. Hulle is bloot op soek na droë grond. Laat hulle alleen totdat die watervlakke gesak het,” lui die twiet. A post shared by Arlene Kelsch (@arlenekelsch)